**Åbent hus i område Syd**

**Lørdag den 6. januar 2024, kl. 10.00 – 16.00**

Kødkvægavlere i regionen byder alle velkommen. Tag familien og naboen med på tur og få en hyggelig dag i kødkvægets tegn.

**Michelle og Simon Smidt, Krogens Limousine, Tivekrogen 9, 5863 Ferritslev, Fyn (Limousine)**

Krogens Limousine blev grundlagt tilbage i 2003 med købet af en drægtig ko. Siden starten har besætningen været ejet ca. 50/50 af Simon og hans forældre. I 2019 overtog Michelle og Simon alle dyr og forpagter jord og bygninger. Besætningen består af 7 køer + opdræt og pt. 2 avlstyre. Der fodres med wrap, græs, majs og kraftfoder. Der insemineres med franske tyre og foldtyre til at rydde op.

**Susanne Brandt, Balløjgårdens Limousine, Balløjvej 2, Kolsnap, 6500 Vojens (Limousine)**

Besætningen blev opstartet i 2005 af Susanne og Christian Brandt. Susanne videreførte besætningen efter Christians død i 2019. Ejendommen har 53 hektar, og al jorden er bortforpagtet. Græsning og wrap indkøbes til besætningens 8 moderdyr m. kalve. Siden 2005 er der født 152 kalve i besætningen. Besætningen har mangeårig status af aktiv avlsbesætning. Både køer og kvier insemineres med dansk eller fransk sæd. Der anvendes SenseHub som supplement til den visuelle brunstregistrering. Avlsdyr selekteres efter tilvækst, temperament og udseende. Kød sælges fortrinsvist til private kunder.

**Troels Donslund, Enggård Limousine, Fugdalvej 15, Fugdal, 7250 Hegnsvig (Limousine)**

Troels købte gården i 2010 og tilkøbte jord i 2014. Han startede i 2010 med 5 køer og opfedning af 100 kalve årligt. Kalve blev udfaset, efterhånden som koantal steg. I 2015 blev den gamle stald lavet om til løsdrift, og i 2022 blev det bygget ny stald til vinterkælvninger. 14-15 køer kælver i september. Resten i april-juni. Besætningen består af 35-40 moderdyr inkl. kalve. Har en brugsbesætning og en del køer er med stamtavle. Der bruges pt. en avlstyr fra Hodde Limousine.

**Urup Dam Murray Greys, Langeskovvej 102, Urup Mark, 5550 Langeskov, Fyn (Murray Grey)**

Der afgræsses ca. 125 ha naturarealer samt andre græsarealer, og der dyrkes eget vinterfoder. Bedriften er ikke økologisk, da der laves en del avlsarbejde i form af ægtransplantation. Besætning består af 175-200 stk. renracede Murray Grey, heraf ca. 60 moderdyr, 5-6 avlstyre samt lidt over 100 stk. ungdyr og stude. Der insemineres selv på bedriften, og der laves en del ET-arbejde med import af embryoner samt skylninger af egne dyr til salg herhjemme og eksport samt eget brug.

**Jersore Galloway/Jershave Naturkød, Jersorevej 19, 5400 Bogense (Galloway)**

Vi startede med galloway i 2006. På arealet tæt ved gården har vi 20 mindre folde med kløver og vilde urter. Her går 20 – 25 tyre i forskellig alder. Tyrene får en ny fold stort set hver dag og kan derudover gå i stalden og æde wrap. I stalden er også 10- 12 køer, 1 avlstyr og 8-10 unge kvier. Derudover har vi ca. 25 dyr, som helårsafgræsser på Enebærodde. Kun græsfodrede dyr. Alle dyr skydes på folden. Vi afsætter selv vores kød.

**Pedersens Piemontese, Michael Kristian Pedersen, Frifeltvej 25, 6780 Skærbæk (Piemontese)**

Besætning består af 4 køer, 1 kælvekvie, 2 kvier og 2 tyrekalve.

Man går meget op i avl og udstiller dyr på forskellige dyrskuer.

**Åland Hereford, Ib Østergård Ravn, Asbovej 16, 6600 Vejen (Hereford)**

8 herefordkøer plus opdræt. Udstiller på dyrskuer. Salg af avlsdyr.

**Solbakkens Hereford, Gill og Flemming Andersen, Gammelbyvej 7, 6600 Vejen (Hereford)**

32 herefordkøer plus opdræt. Udstiller på dyrskuer. Salg af avlsdyr.

**Vældingbjerg Angus, Gitte og Flemming Jensen, Vælding Bjergvej 16, 6650 Brørup (Angus)**

Deres dyr er Black (sort) Angus, og de har egen foldtyr, som klarer al reproduktion. Parrets krav til tyren er først og fremmest, at den giver små kalve. Besætningen er på cirka 35 dyr, heraf 16 køer, som kælver i marts, mens kvierne kælver i april.

Om vinteren bestemmer de store dyr selv, om de vil være under tag eller ude. Al grovfoder bliver serveret i udendørs foderhæk. Fravænnede kalve og tyre, der skal færdigfedes, er dog på stald. Der bliver solgt nogle få tyre til avl.